是夜復乘泛碧齋至北溪口觀新橋與興宗志宏分題予得泛字
作者：李綱
朝代：宋

paragraphs: 秋髙氣倍清，夜靜舟初泛。
露華浩如洗，月色寒可鑒。
林巒與邑屋，左右入軒檻。
晶熒星影搖，崷崒山光蘸。
風微煙羃羃，溪遠波湛湛。
端疑客乘槎，坐使雲河犯。
觀梁且停橈，戀月愁繫纜。
景幽費摹寫，思妙造古淡。
吾方久於此，勝賞豈云暫。
願同二三子，險韻時得探。